ปาก “ศรีวราห์” ออกฤทธิ์! กองทุนตัวแสบ ควง ฝรั่งตาน้ำข้าว ทิ้งหุ้น 4 พันล้าน
ผู้สื่อข่าวรายงาน มูลค่าการซื้อขายแยกเป็นรายกลุ่มสำหรับตลาดหุ้นไทยวันนี้ (16 ส.ค.) พบว่า บัญชีนักลงทุนสถาบัน (กองทุน) มียอดขายสุทธิ 3.22 พันล้านบาท ส่วนบัญชีนักลงทุนต่างประเทศ พบมียอดขายสุทธิ 929.60 ล้านบาท ขณะเดียวกัน บัญชีบริษัทหลักทรัพย์ (พร็อพเทรด) มียอดขายสุทธิ 49.69 ล้านบาท โดยที่นักลงทุนรายย่อยเป็นกลุ่มเดียวที่ซื้อในวันนี้ ซึ่งมียอดซื้อสุทธิ 4.20 พันล้านบาท
16 ส.ค. 2559

ผู้สื่อข่าวรายงาน มูลค่าการซื้อขายแยกเป็นรายกลุ่มสำหรับตลาดหุ้นไทยวันนี้ (16 ส.ค.) พบว่า บัญชีนักลงทุนสถาบัน (กองทุน) มียอดขายสุทธิ 3.22 พันล้านบาท ส่วนบัญชีนักลงทุนต่างประเทศ พบมียอดขายสุทธิ 929.60 ล้านบาท ขณะเดียวกัน บัญชีบริษัทหลักทรัพย์ (พร็อพเทรด) มียอดขายสุทธิ 49.69 ล้านบาท โดยที่นักลงทุนรายย่อยเป็นกลุ่มเดียวที่ซื้อในวันนี้ ซึ่งมียอดซื้อสุทธิ 4.20 พันล้านบาท
ทั้งนี้ มีการคาดการณ์หลังตลาดปิดการซื้อ-ขายในช่วงภาคเช้าว่า ตลาดภาคบ่ายอาจถูกกดดันมากยิ่งขึ้น จากกรณี พล.ต.อ. ศรีวราห์ รังสิพราหมณกุล รองผู้บัญชาการตำรวจแห่งชาติ ได้ให้สัมภาษณ์เกี่ยวกับการนำชุดสืบสวนสอบสวนลงพื้นที่ภาคใต้เพื่อติดตามความคืบหน้ากรณีระเบิดว่า ผู้ก่อเหตุในจังหวัดภูเก็ตมีสารพันธุกรรม หรือ “ดีเอ็นเอ” ตรงกับผู้ต้องหาที่ก่อเหตุความไม่สงบในพื้นที่ อำเภอตากใบ จังหวัดนราธิวาส
ซึ่งประเด็นดังกล่าว ส่งผลให้เกิดกระแสเชิงลบขึ้นในบางส่วนของแวดวงตลาดทุน โดยมีความวิตกกังวลว่า เหตุการณ์ระเบิดช่วงสุดสัปดาห์ที่ผ่านมาอาจมีส่วนเกี่ยวข้องกับเหตุการณ์ความไม่สงบในพื้นที่ 3 จังหวัดชายแดนใต้ (นราธิวาส ยะลา และปัตตานี) ซึ่งถือเป็นปัญหาที่บานปลายมาตั้งแต่ปี 2547 และปัจจุบันยังไม่มีสัญญาณว่า ทางการจะสามารถแก้ไขปัญหาดังกล่าวได้ในอนาคตอันใกล้ อีกทั้งผลการตรวจดีเอ็นเอที่ออกมาเช่นนี้ ทำให้เกิดความกังวลเช่นกันว่า ผู้ก่อความไม่สงบได้รุกคืบเข้าสู่พื้นที่ชั้นในมากยิ่งขึ้นแล้ว
อนึ่ง ดัชนีตลาดหุ้นไทยวันนี้ (16 ส.ค.) ปิดที่ระดับ 1,537.52 จุด ติดลบ 11.59 จุด หรือ 0.75% ด้วยมูลค่าการซื้อขาย 7.10 หมื่นล้านบาท หลังจากปิดช่วงเช้า ติดลบอยู่ 2.68 จุดเท่านั้น
 
ติดตามรายละเอียดข่าวเก่าได้ที่…
รอง ผบ.ตร. โยงมือบึ้มภูเก็ตเอี่ยวกลุ่มก่อความไม่สงบ 3 จว.-หวั่นซ้ำเติมหุ้นไทย